**Likumprojekta „Grozījumi Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likumprojekts “Grozījumi Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā” (turpmāk – Likumprojekts) ir sagatavots, izpildot Ministru kabineta 2017.gada 6.jūnija sēdē (prot.29 68.§, 7.2.apakšpunkts) doto uzdevumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Ministru kabineta 2017.gada 6.jūnija sēdē (prot.29 68.§) (turpmāk – protokollēmums) tika pieņemts zināšanai Ekonomikas ministrijas sagatavotais informatīvais ziņojums “Par valsts līdzdalību valsts akciju sabiedrībā “Privatizācijas aģentūra” un tās vispārējo stratēģisko mērķi” (turpmāk – Informatīvais ziņojums) un nolemts, pamatojoties uz Valsts pārvaldes iekārtas likuma 88.panta pirmās daļas 1.punktu, saglabāt valsts līdzdalību valsts akciju sabiedrībā “Privatizācijas aģentūra” (turpmāk – Privatizācijas aģentūra), nosakot, pamatojoties uz Publiskas personas kapitāla daļu un kapitālsabiedrību pārvaldības likuma 4. un 7.pantu, Privatizācijas aģentūras vispārējo stratēģisko mērķi – nodrošināt profesionālu valsts kapitāla daļu un problemātisko aktīvu pārvaldību, kā arī Privatizācijas aģentūras turējumā esošo aktīvu, kas nav nepieciešami valsts funkciju īstenošanai, atsavināšanu un privatizāciju.Informatīvā ziņojuma 4.5.apakšsadaļā sniegts priekšlikums mainīt Privatizācijas aģentūras nosaukumu (firmu) uz tādu, kas atbilstu Privatizācijas aģentūras darbības profilam un atspoguļotu visas tās darbības jomas. Vienlaikus jāņem vērā, ka nākotnē var būt situācijas, kurās nepieciešami līdzīgi grozījumi Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā (turpmāk – Privatizācijas pabeigšanas likums), piemēram, atkārtoti var tikt mainīta Privatizācijas aģentūras firma vai valsts pārvaldes uzdevums var tikt deleģēts citai institūcijai. Lai izvairītos no normatīvisma, Privatizācijas pabeigšanas likumā jāietver vispārēja atsauce uz valsts īpašumu privatizāciju veicošo institūciju, nenosakot konkrētu institūciju, jo to nosaka valsts īpašumu privatizāciju regulējošie likumi. Likuma “Par valsts un pašvaldību īpašuma objektu privatizāciju” I daļā noteikts, ka privatizāciju veicošā institūcija ir Privatizācijas aģentūra vai attiecīgā pašvaldība, kas veic valsts vai pašvaldību īpašuma objektu vai zemesgabalu privatizāciju saskaņā ar šo likumu, kā arī Zemkopības ministrija, kas veic agroservisa uzņēmumu privatizāciju saskaņā ar likumu “Par agroservisa uzņēmumu privatizāciju”. Attiecīgi valsts īpašumu privatizāciju veicošā institūcija ir Privatizācijas aģentūra.Atbilstoši Informatīvā ziņojuma 5.3.apakšsadaļā norādītajam Privatizācijas pabeigšanas likumā nepieciešami grozījumi, samazinot pirkuma līguma par valsts vai pašvaldību īpašuma objektu, apbūvētu un neapbūvētu zemesgabalu un zemes izpirkuma (pirkuma) līguma nomaksas termiņu no 10 līdz 5 gadiem.Līdz 2009.gada 30.jūnijam maksimālais termiņš norēķiniem par valsts vai pašvaldības īpašuma objektu, kā arī apbūvētu un neapbūvētu zemesgabalu bija 5 gadi no pirkuma līguma noslēgšanas dienas. Ņemot vērā ekonomiskās situācijas un personu maksātnespējas pasliktināšanos, ar 2009.gada 1.jūliju stājās spēkā grozījumi Privatizācijas pabeigšanas likuma 13.panta pirmajā daļā un minētais termiņš tika pagarināts līdz 10 gadiem. Secīgi no 2009.gada 15.oktobra Privatizācijas pabeigšanas likuma 32.pants tika papildināts ar devīto daļu, paredzot zemes izpirkuma (pirkuma) līgumā pēc personas pieprasījuma atlikto maksājumu, ar norēķinu termiņu līdz 10 gadiem.Šobrīd, ņemot vērā, ka vairs nepastāv apstākļi, kas bija par pamatu norēķinu par nomaksas pirkuma līgumiem termiņa pagarinājumam, nepieciešams atgriezties pie 5 gadu norēķinu termiņa noteikšanas nomaksas līgumiem, kas tiek slēgti no jauna. Turklāt jānorāda, ka Publiskas personas mantas atsavināšanas likuma 36.panta piektā daļa nosaka, ka, pārdodot publiskas personas nekustamo īpašumu uz nomaksu, nomaksas termiņš nedrīkst būt lielāks par 5 gadiem. Minētā 5 gadu termiņa noteikšana veicinās zemes reformas un privatizācijas mērķu sasniegšanu, tādējādi šāds priekšlikums ir uzskatāms par samērīgu attiecībā pret sabiedrības interesēm, jo, sekmējot zemes reformas un privatizācijas procesu pabeigšanu tuvāko 5 gadu laikā, attiecīgi samazināsies valsts izmaksas, tai skaitā, administratīvās izmaksas, kas saistītas ar līgumu nosacījumu izpildes kontroles nodrošināšanu, zemes reformas un privatizācijas procesu nodrošināšanai.Likumprojektā paredzētais 5 gadu nomaksas termiņš attieksies uz jaunajiem nomaksas un izpirkuma (pirkuma) līgumiem.Privatizācijas pabeigšanas likuma 14.pantā noteiktas institūcijas, kuras var pieņemt lēmumu par privatizācijas izbeigšanu un attiecīgi gadījumi, kādos šādu lēmumu var pieņemt. Par valsts īpašuma objekta, kā arī apbūvēta zemesgabala (Privatizācijas pabeigšanas likuma 5.panta otrās daļas 2.punkts) un neapbūvēta zemesgabala privatizācijas izbeigšanu lēmumu pēc ekonomikas ministra priekšlikuma var pieņemt Ministru kabinets. Par pašvaldības īpašuma objekta, kā arī apbūvēta un neapbūvēta zemesgabala privatizācijas izbeigšanu – pašvaldības dome. Savukārt, lēmumu par apbūvēta zemesgabala (Privatizācijas pabeigšanas likuma 5.panta otrās daļas 1.punkts) privatizācijas izbeigšanu var pieņemt Privatizācijas aģentūra.Viens no Privatizācijas aģentūras turējumā esošo nekustamā īpašuma objektu un zemesgabalu neveiksmīgas privatizācijas galvenajiem iemesliem ir pārāk augsta apbūvēta zemesgabala vērtība privatizācijas vajadzībām, ko nosaka atbilstoši Ministru kabineta 2009. gada 18. augusta noteikumiem Nr.946 “Noteikumi par apbūvēta zemesgabala vērtības noteikšanu privatizācijas vajadzībām”. Tās rezultātā potenciālie pircēji nepiedalās privatizācijā, bet gaida līdz privatizācijas izbeigšanai un valsts īpašuma objektu un zemesgabalu nodošanai atsavināšanai. Lai padarītu efektīvāku lēmuma par privatizācijas izbeigšanu pieņemšanas procesu un attiecīgi nekustamie īpašumi ātrāk nonāktu ekonomiskajā apritē (varētu lemt par to atsavināšanu), kā arī procesuāli atvieglotu Ministru kabineta darbu, Likumprojekts paredz noteikt, ka par valsts īpašuma objekta, kā arī apbūvēta zemesgabala (Privatizācijas pabeigšanas likuma 5.panta otrās daļas 2.punkts) un neapbūvēta zemesgabala privatizācijas izbeigšanu lēmumu var pieņemt valsts īpašumu privatizāciju veicošā institūcija. Vienlaikus ar Likumprojektu saistītais likumprojekts “Grozījumi Publiskas personas mantas atsavināšanas likumā” paredz noteikt, ka valsts īpašumu privatizāciju veicošā institūcija organizēs tās turējumā esošo valsts īpašuma objektu un zemesgabalu, kuru privatizācija ir izbeigta, atsavināšanu.Ņemot vērā minēto, Likumprojekts paredz aizstāt 6.panta pirmajā daļā vārdus „Valsts akciju sabiedrība „Privatizācijas aģentūra” (turpmāk – Privatizācijas aģentūra)” ar vārdiem „valsts īpašumu privatizāciju veicošā institūcija”; visā likumā - vārdus „Privatizācijas aģentūra” (attiecīgajā locījumā) ar vārdiem „valsts īpašumu privatizāciju veicošā institūcija” (attiecīgajā locījumā); 13.panta pirmajā daļā - vārdus “desmit gadi” ar vārdiem “pieci gadi” un 32.panta devītajā daļā - skaitli un vārdu “10 gadiem” ar skaitli un vārdu “pieciem gadiem”, kā arī aizstāt 14.panta pirmajā daļā vārdus “Ministru kabinets pēc ekonomikas ministra priekšlikuma” ar vārdiem “Valsts īpašumu privatizāciju veicošā institūcija”.Tāpat Likumprojekts paredz papildināt Privatizācijas pabeigšanas likuma pārejas noteikumus ar 54. un 55.punktu, nosakot, ka 5 gadu maksimālais nomaksas termiņš piemērojams nomaksas un izpirkuma (pirkuma) līgumiem pēc Likumprojekta spēkā stāšanās.Likumprojektā paredzēts arī izslēgt likuma 23.panta sestās daļas 2.punktu, kas nosaka, ka bez personas zemes izpirkšanas (pirkšanas) pieprasījuma Valsts zemes dienests Lauku zemes izpirkšanas reģistrā iekļauj bijušajiem zemes īpašniekiem vai viņu mantiniekiem atjaunotās vai piešķirtās līdzvērtīgās zemesgabala platības daļu, kas ir lielāka par to zemes platību, uz kuru atjaunojamas īpašuma tiesības, un tā pārsniedz zemes kadastrālajā uzmērīšanā pieļaujamās nesaistes robežas.Tāpat arī tiek piedāvāts izslēgt likuma 23.1 panta 1.1 daļā vārdus un skaitļus “un šā likuma 23.panta sestās daļas 2.punktā minētās zemesgabala platības daļas iekļaušanas Lauku zemes izpirkšanas reģistrā”.Minētie grozījumi tiek iestrādāti, ņemot vērā valsts pārvaldes uzturēšanas lietderības apsvērumus, un to būtība ir šāda.No Privatizācijas pabeigšanas likuma izslēdzamas normas, kas paredz, ka bez personas zemes izpirkšanas (pirkšanas) pieprasījuma Valsts zemes dienests Lauku zemes izpirkšanas reģistrā (turpmāk – Izpirkšanas reģistrs) iekļauj bijušajiem zemes īpašniekiem vai viņu mantiniekiem atjaunoto vai patstāvīgā lietošanā piešķirto līdzvērtīgā zemesgabala platības daļu, kas ir lielāka par to zemes platību, uz kuru atjaunojamas īpašuma tiesības, un kas pārsniedz zemes kadastrālajā uzmērīšanā pieļaujamās nesaistes robežas. Lai gan pastāvīgā lietošanā piešķirtās zemes izpirkšana (pirkšana) uzsākās jau 1993. gada beigās, līdz ar valsts akciju sabiedrības „Latvijas Hipotēku un zemes banka” nodibināšanu, līdz 2000. gadam bijušo zemes īpašnieku vai viņu mantinieku īpašumā bija nonākuši tikai 37 % no pastāvīgā lietošanā piešķirtās zemes. Līdz ar to, lai nodrošinātu zemes reformas mērķi – pārkārtot īpašuma tiesības valstī – 2005. gada 1. septembrī spēkā stājās Saeimas 2005. gada 16. jūnijā pieņemtais Privatizācijas pabeigšanas likums, kura 23. panta pirmā daļa noteica, ka visām fiziskām un juridiskām personām, kurām zeme piešķirta pastāvīgā lietošanā un kas vēlējās šo zemi iegūt īpašumā, Valsts zemes dienestā bija jāiesniedz lauku zemes izpirkšanas (pirkšanas) pieprasījums, pēc kura Valsts zemes dienestam bija jāpārbauda zemes pieprasītāja tiesības iegūt zemi īpašumā un divu nedēļu laikā jāpaziņo viņam par tiesībām zemi izpirkt (pirkt) vai par atteikumu iegūt zemi īpašumā. Ja zemes pieprasītājam bija tiesības zemi izpirkt (pirkt), Valsts zemes dienestam bija pienākums iekļaut šo zemes izpirkšanas (pirkšanas) pieprasījumu tā izveidotajā Izpirkšanas reģistrā. Savukārt fiziskām un juridiskām personām, kurām zeme bija iekļauta Izpirkšanas reģistrā, noteiktos termiņos bija jāveic attiecīgas Privatizācijas pabeigšanas likumā noteiktās darbības. Tāpat Privatizācijas pabeigšanas likuma normas noteica rīcību gadījumos, ja Privatizācijas pabeigšanas likumā noteiktās darbības nebija veiktas attiecīgajos termiņos.Tikai grozījumi Privatizācijas pabeigšanas likuma 23. panta sestās daļas 2. punktā, kas stājās spēkā 2007. gada 1. augustā, paredzēja Valsts zemes dienestam tiesības, bez personas zemes izpirkšanas (pirkšanas) pieprasījuma, Izpirkšanas reģistrā iekļaut bijušajiem zemes īpašniekiem vai viņu mantiniekiem pastāvīgā lietošanā piešķirtās zemes platību, kas ir lielāka par to platību, uz kuru atjaunojamas īpašuma tiesības, un kas zemes kadastrālās uzmērīšanas rezultātā pārsniedza pieļaujamās nesaistes robežas. Savukārt 2009. gada 1. jūlijā stājās spēkā Privatizācijas pabeigšanas likuma 23.1 panta 1.1 daļa, paredzot, ka lēmumu par zemes piešķiršanu īpašumā par samaksu šīm personām pieņem pēc Privatizācijas pabeigšanas likuma 23. panta sestās daļas 2. punktā minētās zemesgabala platības daļas iekļaušanas Izpirkšanas reģistrā.Privatizācijas pabeigšanas likuma 25. panta pirmajā daļā ir noteikti gadījumi, kad izbeidzas zemes pastāvīgās lietošanas tiesības, un no šā panta 1.1 daļas izriet, ka zemes pastāvīgās lietošanas tiesību izbeigšanās neattiecas uz bijušajiem zemes īpašniekiem vai viņu mantiniekiem. Tāpat jāatzīmē, ka izpērkamās (pērkamās) zemes platības neiekļaušana Izpirkšanas reģistrā bijušajam zemes īpašniekam vai viņa mantiniekam neatņem tiesības izpirkt (pirkt) zemi. No minētā secināms, ka Izpirkšanas reģistra izveidošanas mērķis saistāms ar zemes izpirkšanas (pirkšanas) darbību izpildes kontroli, savukārt bijušajiem zemes īpašniekiem vai viņu mantiniekiem uzmērītās zemes platības, uz kurām atjaunojamas īpašuma tiesības, un kas zemes kadastrālās uzmērīšanas rezultātā pārsniedza pieļaujamās nesaistes robežas, iekļaušanai Izpirkšanas reģistrā ir tikai informatīvs raksturs, kas neatbilst Privatizācijas pabeigšanas likumā sākotnēji noteiktajam Izpirkšanas reģistra izveidošanas mērķim. Tā kā, atbilstoši Privatizācijas pabeigšanas likuma 23. panta sestās daļas 2. punktā un 23.1 panta 1.1 daļā noteiktajam, Valsts zemes dienests Izpirkšanas reģistrā joprojām iekļauj tās bijušajiem zemes īpašniekiem piešķirtās zemes vienību platību daļas, kuras tiem ir jāizpērk (jāpērk), tad tā būtu vērtējama kā nelietderīga iestādes rīcība. Vēl jo vairāk tāpēc, ka informācija par bijušo zemes īpašnieku vai viņu mantinieku izpērkamo (pērkamo) zemes platību tiek uzkrāta arī Nekustamā īpašuma valsts kadastra informācijas sistēmā no reģistrētajiem Valsts zemes dienesta pieņemtajiem lēmumiem par zemes īpašuma tiesību atjaunošanu un piešķiršanu īpašumā par samaksu, līdz ar ko tā būs iegūstama (atlasāma). Jāņem arī vērā, ka, neizslēdzot no Privatizācijas pabeigšanas likuma piedāvātās normas, Izpirkšanas reģistrs būs jāuztur līdz visas bijušajiem zemes īpašniekiem vai viņu mantiniekiem piešķirtās zemes uzmērīšanai, kas saskaņā ar Ministru kabineta 2008. gada 11. novembra sēdē apstiprinātajā informatīvajā ziņojumā “Par situāciju attiecībā uz pastāvīgā lietošanā nodotajām, bet neiemērītajām zemēm” (protokols Nr.80, 42.§)norādīto varētu pabeigties ne ātrāk kā 37 gadu laikā, tādējādi Izpirkšanas reģistra programmatūras atjaunināšanai papildus būs nepieciešami ievērojami finanšu ieguldījumi.Vienlaikus tiek piedāvāts grozījums Privatizācijas pabeigšanas likuma 4.pantā, proti, aizstāt 4. panta piektajā daļā vārdus “regulē likums “Par zemes lietošanu un zemes ierīcību”” ar vārdiem "nosaka normatīvie akti zemes reformas un zemes pārvaldības jomā".Pamatojums: Likumā “Par zemes lietošanu un zemes ierīcību” bija noteiktas zemes lietotāju tiesības un zemes lietošanas pamatnoteikumi. Savukārt Zemes ierīcības likumā tika noteikti tikai zemes ierīcības darbu veidi, izpildes kārtība un zemes ierīcībā iesaistīto personu tiesības un pienākumi, bet nav regulēti jautājumi, kas saistās ar zemes lietošanu. Jautājumi, kas saistās ar zemes lietošanu, šobrīd ir noteikti normatīvajos aktos zemes reformas un zemes pārvaldības jomā, piemēram, likumā “Par zemes reformu Latvijas Republikas lauku apvidos”, likumā “Par zemes reformu Latvijas Republikas pilsētās”, likumā “Par zemes reformas pabeigšanu lauku apvidos”, likumā “Par zemes reformas pabeigšanu pilsētās”, likumā “Par zemes privatizāciju lauku apvidos” un Zemes pārvaldības likumā, līdz ar to ir jāprecizē atsauce uz normatīvajiem aktiem. |
| 3. | Projekta izstrādē iesaistītās institūcijas | Ekonomikas ministrija un Valsts zemes dienests. |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| *Projekts šo jomu neskar* |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ņemot vērā Ministru kabineta 2017.gada 6.jūnija sēdē (prot.29 68.§ 7.punkts) doto uzdevumu un informatīvajā ziņojumā “Par valsts līdzdalību valsts akciju sabiedrībā “Privatizācijas aģentūra” un tās vispārējo stratēģisko mērķi” minētos apsvērumus, šim likumprojektam saistītais likumprojekts ir “Grozījumi likumā “Par valsts un pašvaldību īpašuma objektu privatizāciju”” (izsludināts Valsts sekretāru 2017.gada 14.septembra sanāksmē (prot. Nr.36 2.§), VSS-984). Likumā “Par valsts un pašvaldību īpašuma objektu privatizāciju” ir noteikta institūcija kas valsts vārdā organizē un veic valsts īpašuma objektu privatizāciju. Likumprojektā “Grozījumi likumā “Par valsts un pašvaldību īpašuma objektu privatizāciju”” paredzēts, ka tiek ietverta vispārēja atsauce uz valsts īpašumu privatizāciju veicošu institūciju un tādēļ viscaur likuma “Par valsts un pašvaldību īpašuma objektu privatizāciju” pamattekstā vārdi “Privatizācijas aģentūra” (attiecīgā locījumā) būtu aizstājami ar vārdiem “valsts īpašumu privatizācijas veicošā institūcija”. |
| 2. | Atbildīgā institūcija | Ekonomikas ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |
| --- |
| **VI. Sabiedrības līdzdalība un komunikācijas aktivitātes** |
| *Projekts šo jomu neskar* |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Ekonomikas ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz jaunu institūciju veidošanu, taču paredz paplašināt valsts īpašumu privatizāciju veicošās institūcijas kompetenci attiecībā uz zemesgabalu privatizācijas izbeigšanu, kas līdz šim bija Ministru kabineta kompetencē, proti, Likumprojekts paredz noteikt, ka par valsts īpašuma objekta, kā arī apbūvēta zemesgabala un neapbūvēta zemesgabala privatizācijas izbeigšanu lēmumu var pieņemt valsts īpašumu privatizāciju veicošā institūcija. |
| 3.  | Cita informācija | Nav. |

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

valsts sekretārs Ē. Eglītis

Lore 67013207

kaspars.lore@em.gov.lv